**Povzetek revizijskega poročila *Podeljevanja koncesij za opravljanje osnovne zdravstvene dejavnosti na primarni ravni Občine Naklo***

Računsko sodišče je izvedlo revizijo *pravilnosti podeljevanja koncesij za opravljanje osnovne zdravstvene dejavnosti na primarni ravni* v 7 občinah, in sicer v Občini Naklo (v nadaljevanju: občina), Občini Tišina, Občini Šempeter - Vrtojba, Občini Cirkulane, Občini Žiri, Občini Škofljica in Mestni občini Koper.

Cilj revizije je bil izrek mnenja o pravilnosti poslovanja občine v delu, ki se nanaša na podeljevanje koncesij za opravljanje osnovne zdravstvene dejavnosti na primarni ravni v letu 2018. Računsko sodišče je o pravilnosti poslovanja občini izreklo *negativno mnenje*.

Občina je ravnala v nasprotju z Zakonom o zdravstveni dejavnosti, ker vsem 3 koncesionarjem, ki jim je bila pred spremembo zakona v letu 2017 podeljena koncesija za nedoločen čas, do 17. 12. 2018 ni izdala odločb o spremembi koncesijske odločbe, v katerih bi določila novo obdobje podelitve koncesije. Občina tudi ni preverila, ali sta koncesionarja, s katerima je sklenila koncesijski pogodbi pred spremembo zakona v letu 2017, v roku izpolnila v zakonu določene pogoje za opravljanje koncesije, katerih neizpolnjevanje je razlog za odvzem podeljenih koncesij.

Računsko sodišče od občine ni zahtevalo predložitve odzivnega poročila, saj je občina med revizijskim postopkom sprejela ustrezne popravljalne ukrepe za odpravo vseh razkritih nepravilnosti.

Ljubljana, 5. februarja 2020